钦定古今图书集成/明伦汇编/官常典/第007卷 > 汤沐公馀日录 > 《冯唐论》前人
## 钦定古今图书集成/明伦汇编/官常典/第007卷 > 汤沐公馀日录 > 《冯唐论》前人

以孝文之明也，本朝之治，百寮之贤，而贾谊见逐，张
释之十年不见省用，冯唐白首屈于郎署，岂不惜哉！
夫以绛侯之忠，功存社稷，而犹见疑，不亦痛乎！夫知
贤之难，用人不易，忠臣自古之难也。虽在明世，且犹
若兹，而况乱君暗主者乎！然则屈原赴湘水，子胥䲭
夷于江，安足恨哉！周勃质朴忠诚，高祖以为安刘氏
者必勃也。既定汉室，建立明主，眷眷之心，岂有异哉！
狼狈失据，块然囚执，俛首抚襟，屈于狱吏，岂不愍哉！
夫忠臣之于其主，犹孝子之于其亲，尽心焉，尽力焉。
进而喜非贪位，退而忧非怀宠，结志于心，慕恋不已。
进得及时，乐行其道。故仲尼去鲁，曰“迟迟而行”；孟轲
去齐，三宿而后出境。彼诚仁圣之心夫贾谊过湘水，
吊屈原，恻怆恸怀，岂徒忿怨而已哉？与夫苟患失之
者，异类殊意矣。及其傅梁王，梁王薨，哭泣而从死，岂
可谓不忠乎？然人主不察，岂不哀哉！及释之屈而思
归，冯唐困而后达，有可悼也。此忠臣所以泣血，贤俊
所以伤心也。